1. ------IND- 2020 0682 S-- LT- ------ 20201110 --- --- PROJET

PROJEKTAS

## Potvarkis, kuriuo iš dalies keičiamas Pesticidų potvarkis 2014:425

Atsižvelgdama į Pesticidų potvarkį 2014:425, Vyriausybė nustato[[1]](#footnote-2):

*kad* 2 skyriaus 11, 20, 37–39 ir 40–43 straipsniai išdėstomi taip, kaip nurodyta toliau,

*kad* penki nauji skirsniai – 2 skyriaus 37a, 38a, 40a, 41a ir 43a – įterpiami ir išdėstomi, kaip nurodyta toliau.

2 skyrius

**11 straipsnis.**    Augalų apsaugos produktų naudotojams turi būti surengti mokymai, kuriuose suteikiama pakankamai žinių apie temines sritis, išvardytas originalios formuluotės 2009 m. spalio 21 d. Europos Parlamento ir Tarybos direktyvos 2009/128/EB, nustatančios Bendrijos veiksmų pagrindus siekiant tausiojo pesticidų naudojimo, I priede. Mokymus rengs:

1) Švedijos žemės ūkio taryba dėl naudojimo:

a) žemės ūkyje, miškininkystėje, parkų valdyme arba sodininkystėje,

b) gyvenamųjų pastatų žemės sklypuose,

c) mokyklų aikštelėse ir ikimokyklinio ugdymo įstaigų aikštelėse,

d) žaidimų aikštelėse, į kurias gali patekti visuomenė,

e) sporto ir pramogų objektuose,

f) atliekant planavimo ir statybos darbus,

g) kelio plotuose ir pylimuose,

h) ant žvyro dangų ir kitų labai pralaidžių dangų, ir

i) ant asfalto dangų arba betono ar kitų kietų medžiagų,

2) Švedijos visuomenės sveikatos agentūra dėl naudojimo sandėliuose arba kituose sandėliavimo įrenginiuose ir prie jų, ir

3) Švedijos darbo aplinkos institucija dėl kitų paskirčių.

**20 straipsnis.**    Klausimus dėl leidimo naudoti pagal 18 arba 19 straipsnį nagrinėja:

1) Švedijos žemės ūkio taryba dėl naudojimo:

a) žemės ūkyje, miškininkystėje, parkų valdyme arba sodininkystėje,

b) gyvenamųjų pastatų žemės sklypuose,

c) mokyklų aikštelėse ir ikimokyklinio ugdymo įstaigų aikštelėse,

d) žaidimų aikštelėse, į kurias gali patekti visuomenė,

e) sporto ir pramogų objektuose,

f) atliekant planavimo ir statybos darbus,

g) kelio plotuose ir pylimuose,

h) ant žvyro dangų ir kitų labai pralaidžių dangų, ir

i) ant asfalto dangų arba betono ar kitų kietų medžiagų,

2) Švedijos visuomenės sveikatos agentūra dėl naudojimo sandėliuose arba kituose sandėliavimo įrenginiuose ir prie jų, ir

3) Švedijos darbo aplinkos institucija dėl kitų paskirčių.

**37 straipsnis.**    Augalų apsaugos produktų negalima naudoti:

1) pievose ir ganyklose, kurios nėra tinkamos arti, bet gali būti naudojamos šienavimui arba ganymui;

2) mokyklų aikštelėse arba ikimokyklinio ugdymo įstaigų aikštelėse ir žaidimo aikštelėse, į kurias gali patekti visuomenė;

3) parkuose arba soduose ar kitose vietose, kurios pirmiausia skirtos būti poilsio vietomis, į kurias gali patekti visuomenė;

4) ne profesionaliai naudojamuose sodų sklypuose ar šiltnamiuose;

5) žemės sklypuose gyvenamiesiems pastatams arba vazoniniams augalams namų sodo aplinkoje; arba

6) patalpose laikomiems augalams, išskyrus gamybos vietose, sandėliuose ir kt.

**37a straipsnis.**    Švedijos cheminių medžiagų agentūra gali priimti reglamentus dėl tokių veikliųjų medžiagų augalų apsaugos produktuose draudimų, nurodytų 37 straipsnio 2–6 dalyse, išimčių, jei laikoma, kad jie kelia nedidelę riziką žmonių sveikatai ir aplinkai.

Prieš priimdama reglamentus, Švedijos cheminių medžiagų agentūra turi suteikti kitoms susijusioms institucijoms galimybę pareikšti nuomonę.

**38 straipsnis.**    Švedijos žemės ūkio taryba gali priimti reglamentus dėl 37 straipsnyje nurodytų draudimų išimčių:

1) jei būtina norint apsisaugoti nuo karantininių kenkėjų atsiradimo, įsitvirtinimo ir plitimo pagal 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB, arba pagal šio reglamento įgyvendinimo nuostatas; arba

2) kurių reikia norint auginti Švedijos nacionaliniame genų banke ar Šiaurės šalių genų išteklių centre saugomus augalus.

Švedijos žemės ūkio taryba gali priimti reglamentus dėl 37 straipsnio 1 dalyje nurodytų draudimų išimčių, siekiant apsisaugoti nuo invazinių svetimų rūšių atsiradimo, įsitvirtinimo ir plitimo.

Prieš paskelbdama reglamentus, Švedijos žemės ūkio taryba turi suteikti kitoms susijusioms institucijoms galimybę pareikšti nuomonę.

**38a straipsnis.**    Švedijos aplinkos apsaugos agentūra gali priimti reglamentus dėl 37 straipsnio 2–6 dalyse nurodytų draudimų išimčių, siekiant apsisaugoti nuo invazinių svetimų rūšių atsiradimo, įsitvirtinimo ir plitimo.

Prieš priimdama reglamentus, Švedijos aplinkos apsaugos agentūra turi suteikti kitoms susijusioms institucijoms galimybę pareikšti nuomonę.

**39 straipsnis.**    Savivaldybės taryba individualiu atveju gali suteikti 37 straipsnyje numatytų draudimų išimtį, jei augalų apsaugos produktą:

1) yra patvirtinusi Švedijos cheminių medžiagų agentūra, o jo naudojimas atitinka patvirtinimo sąlygas, ir

2) jo reikia norint auginti Švedijos nacionaliniame genų banke ar Šiaurės šalių genų išteklių centre saugomus augalus arba jo reikia dėl kitų ypatingų priežasčių.

**40 straipsnis.**    Draudžiama profesionaliai naudoti augalų apsaugos produktus neturint specialaus savivaldybės tarybos leidimo:

1) sporto ir pramogų objektuose,

2) atliekant planavimo ir statybos darbus,

3) kelių plotuose, taip pat ant žvyro dangų ir kitų labai

pralaidžių dangų, ir

4) ant asfalto dangų, betono arba kitų kietų medžiagų.

**40a straipsnis.**    40 straipsnyje nurodytas leidimo reikalavimas netaikomas augalų apsaugos produktams, kuriems reglamentuose, priimtuose pagal 37a straipsnį, taikoma 37 straipsnyje nurodyto draudimo išimtis.

40 straipsnio 3 ir 4 dalyse nurodytas leidimo reikalavimas netaikomas augalų apsaugos produktų naudojimui:

1) kelio plotuose, siekiant apsisaugoti nuo atsiradimo, įsitvirtinimo arba plitimo:

a) invazinių svetimų rūšių, arba

b) karantininių kenkėjų pagal Europos Parlamento ir Tarybos reglamentą (ES) 2016/2031 arba pagal to reglamento įgyvendinimo nuostatas, arba

2) pylimuose.

**41 straipsnis.**    Draudžiama profesionaliai naudoti augalų apsaugos produktus nepateikus rašytinio pranešimo savivaldybės tarybai:

1) kelio plotuose, siekiant apsisaugoti nuo atsiradimo, įsitvirtinimo arba plitimo:

a) invazinių svetimų rūšių, arba

b) karantininių kenkėjų pagal Europos Parlamento ir Tarybos reglamentą (ES) 2016/2031 arba pagal to reglamento įgyvendinimo nuostatas;

2) pylimuose ir

3) plotuose, kuriems netaikomas draudimas pagal 37 straipsnį arba leidimo reikalavimas pagal 40 straipsnį ir kurių gretutinė zona viršija 1 000 kvadratinių metrų, o joje visuomenė gali laisvai judėti.

Veiklą, apie kurią reikia pranešti, galima pradėti ne anksčiau kaip praėjus keturioms savaitėms po pranešimo pateikimo, nebent taryba nusprendžia kitaip.

**41a straipsnis.**    41 straipsnyje nurodytas pranešimo reikalavimas netaikomas augalų apsaugos produktams, kuriems reglamentuose, priimtuose pagal 37a straipsnį, numatyta naudojimo draudimo, numatyto 37 straipsnyje, išimtis.

41 straipsnio 1 dalies 3 punkte numatytas reikalavimas pranešti netaikomas naudojimui ariamojoje žemėje.

**42 straipsnis.**    37 straipsnio 1 dalies, 40 ir 41 straipsnių nuostatos netaikomos naudojimui, kuris:

1) turi taškinio apdorojimo ypatybių, ir

2) yra toks ribotas, kad nekyla pavojus padaryti žalą žmonių sveikatai ir aplinkai.

**43 straipsnis.**    Švedijos aplinkos apsaugos agentūra gali:

1) priimti išsamesnius reglamentus dėl išimčių pagal 39 straipsnio 2 dalį, ir

2) jei augalų apsaugos produktai naudojami kitaip nei miško žemėje, priimti reglamentus dėl 40–42 straipsnių vykdymo.

Prieš priimdama reglamentus, Švedijos aplinkos apsaugos agentūra turi suteikti kitoms susijusioms institucijoms galimybę pareikšti nuomonę.

**43a straipsnis.**    Švedijos žemės ūkio taryba gali priimti išsamesnius reglamentus dėl išimčių pagal 39 straipsnio 1 dalį.

Prieš paskelbdama reglamentus, Švedijos žemės ūkio taryba turi suteikti kitoms susijusioms institucijoms galimybę pareikšti nuomonę.

1. Šis potvarkis įsigalioja 2021 m. vasario 1 d.

2. Leidimai pagal 2 skyriaus 40 straipsnį profesionaliai naudoti augalų apsaugos produktus, dėl kurių sprendimas priimtas pagal senesnius reglamentus, galioja toliau, tačiau tik iki 2022 m. gruodžio 31 d.

1. Žr. 2009 m. spalio 21 d. Europos Parlamento ir Tarybos direktyvą 2009/128/EB, nustatančią Bendrijos veiksmų pagrindus siekiant tausiojo pesticidų naudojimo, kurios formuluotė parengta pagal Europos Parlamento ir Tarybos reglamentą (ES) 2019/1243. Taip pat žr. 2015 m. rugsėjo 9 d. Europos Parlamento ir Tarybos direktyvą (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka. [↑](#footnote-ref-2)